Primul turneu la care ar putea participa Simona Halep după expirarea suspendării de nouă luni este Miami Open, care se va desfăşura între 19 şi 31 martie. Dar, fostul lider WTA nu mai figurează în clasamente şi pentru turneele importante trebuie să solicite un wild card. Ultimul meci disputat de Simona Halep a fost la US Open, pe 29 august 2022. Atunci, sportiva noastră a fost eliminată încă din primul tur după o înfrângere în faţa sportivei din Ucraina, Diana Snigur, scor 2-6, 6-0, 4-6.
Este clar că Simona Halep își dorește o revenire cât mai rapidă pe teren, mai ales că visul ei este să poată fi prezentă la JO de la Paris. Doar că, pentru asta, ar avea nevoie de meciuri ca să reintre într-un ritm cât mai apropiat de intensitatea turneului olimpic. Însă George Cosac, președintele Federației române de tenis, o sfătuiește pe Simona să nu se grăbească, pentru că are suficient timp și să revină pe teren numai atunci când se va simți foarte bine pregătită fizic:
"Sunt convins că în şase-şapte luni, Simona Halep va ajunge la nivelul în care se bate cu jucătoarele de top. La cât o ştim de ambiţioasă şi determinată, sunt sigur că va reveni la nivelul la care a fost.
Nu ştiu cât de mult s-a pregătit în ultima perioadă. Ar fi extrem de riscant să intre nepregătită de acum pe teren şi să-şi provoace o accidentare care să o ţină departe. Va trebui să o ia pas cu pas, să aibe un pic de răbdare.
Să se pună la punct pe parte fizică şi apoi, sunt sigur că va mai avea încă cel puţin doi ani în care să obţină performanţele pe care le-a mai obţinut".